정조 6년
壬寅八月初十日辰時。上御誠正閣。大臣備局堂上引見入侍時。領議政徐命善。左議政李福源。行知中樞府事具善復。行戶曹判書金華鎭。右參贊鄭尙淳。工曹判書徐有慶。吏曹判書李性源。禮曹判書鄭民始。漢城判尹鄭昌聖。刑曹判書徐有隣。咸春君李昌運。行副司直李敬懋李邦一。兵曹參判徐有寧。吏曹參判鄭一祥。行副司直蔡弘履。應敎李敬一。左副承旨趙時偉。假注書安邁權。事變假注書馬思仁。記注官金健修金鳳顯。以次進伏訖。命善等曰。日氣陰濕。聖體。若何。上曰。一樣矣。命善等曰。王大妃殿氣候。若何。上曰。一樣矣。命善等曰。惠慶宮氣候。若何。上曰。一樣矣。上曰。今番之雨。似爲暴注矣。命善曰。雖是暴注。別無所害云矣。上曰。去夜自三更至于昧爽。簷鈴不斷。繼以東風連宵連吹。其爲傷稼害穀。似甚不些。言念民事。誠爲可悶矣。命善曰。東風雖是農家之所忌。而雨餘之風。爲害不大。且平明以後。則有止雨反風之漸矣。上曰。雨若得晴。則實爲多幸。而雲氣尙濕。難望快晴矣。命善曰。今日次對。別無回啓之可以稟處。而伏承前日下敎。以景慕宮居民事。有所仰達者矣。大抵魚物南草廛民外。其他零瑣之徒。雖難一一使之奠居。而其墻底居民。不可不別般顧恤矣。俄聞禮判言。則二軍色郞李夔。抄出軍契節目。而大抵此事。猝難變通者有之云。所謂墻底居民。皆是無恒破落之類。如此作契之事。本非渠輩所可擔當。而今番自備局招問之時。全不識軍契裏面。向日駕前之呼訴。皆是爲他人指嗾也。如此而何可擔着此等事乎。今若許給此契。則非徒無益。日後之弊。將至無窮。此一款停止之外。無他道理。而至於請得牛油筋角。則足可爲渠輩聊賴之資。而此則無弊而有益。懸房之民。雖或稱冤。比諸他廛。只是些少弊端。此不足恤矣。上曰。此事。其於生活之道。旣非大端所利。而懸房之稱冤。亦不可不念。卿等與貢市堂上。招致懸房所任。詳問利害後決給。似好矣。民始曰。彼此相當之事。無過於此矣。以懸房言之。牛油等物。渠輩不能直爲買賣。而散給駔儈。略食其所利。則奪此與彼。雖或有小小弊端。其在軫念居民之道。他不顧恤矣。上曰。居民輩若以此爲都賈。則油價豈無踊貴乎。有隣曰。不無是慮矣。民始曰。如使渠輩雖爲都賈。至於踊貴之境。則所當各別申飭矣。然而渠輩安能獨自買賣乎。當與駔儈。分食其利矣。福源曰。軍契則雖給之。渠輩不無狼狽之慮。而至如此事。則其利之多少。姑捨勿論。實無後弊矣。民始曰。軍契之事。古今異宜。而陵幸時下輦遞馬晝停諸所。雖有定例之當給者。局內各陵寢展拜時所入軍價。實難酌定。此是最難之事。亦易爲稱冤之端。而似聞取其不高不低之所上下。則可爲六千兩。而書房色內差備軍價。當爲四千兩外。差備不過爲數千兩云。大抵軍價之或多或寡。不在於用處。惟在郞廳之隨時闊狹。此尤是猝難酌定者矣。上曰。遞馬下輦等所。亦有排設乎。民始曰。皆有之矣。上曰。卿等招問當該司鑰。消詳釐正。宜矣。昌聖曰。臣以樓院事。議于大臣。則領相以爲。姑觀日後。從當變通云。左相以爲。各別申飭。不必如前云。領府事以爲。自備局定送廛民中一人。使之詳察來告云矣。上曰。他大臣之議。如何云耶。昌聖曰。他大臣則未參於頃日筵席。故臣未嘗往議矣。上曰。何以則事合便宜耶。備堂中如有所見。陳之。可也。華鎭曰。臣聞領府事言。則昔在先朝。樓院都賈之民。這這刑治。而終無實效云矣。有隣曰。使該營該邑。申飭。宜矣。上曰。捉去亂廛之法。無異治盜云。此實可悶。樓院之民。亦是吾民。廛人雖或出去。無至驅迫之境。好矣。命善曰。聖敎誠然矣。如不申飭。安得無此弊乎。福源曰。聖敎及此。廛人輩焉敢爲擾民之事。如有擾民。則隨現科治。不可已矣。上曰。卿等於此。常常着念而勿忘。可矣。昌聖曰。臣於日前。躬往景慕宮。審視近處。則所謂三十間家舍。不入泮村。不近兩班之家。而家樣甚好。但生理不無極艱之慮矣。民始曰。此輩卽請得軍契之民。而當初構屋之時。稱以軍契成後。以此舍爲都家樣而經始矣。然而軍契旣曰有弊。則何可聽從其所願乎。上曰。渠輩之願。旣難從施。則必有離而之他之事矣。民始曰。離而之他。雖爲可慮。欲從其願。則反爲貽弊。姑爲置之。好矣。上曰。若無聊賴之資。則畢竟流散。其勢必然。而流散之後。毁撤家舍。亦爲可慮。使之勿毁。可也。民始曰。設或流散。三十間家舍。何可猝然毁撤乎。命善曰。頃以景慕宮宮底居民顧恤事。臨門詢問。旣懇且摯。其在仰體之道。宜布軫念接濟之擧。而渠輩所請諸條中筋角等事。最爲無弊。足可爲聊賴之資云。自備局以此成節目。出給宮底居人等處。以爲買賣奠業之地。何如。上曰。依爲之。出擧條命善曰。廟宮事體。至爲重大。宗廟官員爲四名。社稷官員爲三員。而景慕宮官員只是二員。番次未免苟簡事。故無以推移。或有宮司不備之患。或有假官差出之弊。揆以事面。極爲未安。臣意則令一員以文官加出直長。則以蔭官差出似好。故敢達矣。上曰。依爲之。命善曰。直長旣以蔭官變通。則時任直長。合有區處之道矣。上曰。出六區處。可也。出擧條上曰。本官奉事誰也。民始曰。朴敬圭矣。上曰。誰之族乎。有隣曰。朴春榮之子矣。上曰。爲小科乎。有隣曰。然矣。命善曰。本宮下屬。其數甚少。凡於擧行。多有苟艱之弊。此則不可不變通矣。上曰。以他司員役移差。無妨耶。命善曰。此亦有難便者矣。民始曰。宗廟守僕。甚閑於廟中儀節。而本宮守僕。則全無解事者。至於書員輩。亦不識尋常文牒之如何。此甚可悶。而廟殿則柴炭等物及薦新封進之時。不無員役輩所食。故下屬自然聊賴。本宮則雖柴炭等節。全無所利於渠輩。故皆不願入。而設或募入。擧有求退之心矣。上曰。此輩事。誠可矜矣。上曰。儀賓府則下隷之數。最爲夥然云矣。然而何可移屬乎。目今該府之下隷雖多。而日後儀賓之數甚衆。則誠好矣。命善曰。聖敎果然矣。命善曰。景慕宮員役。若干守僕外。無他下屬。故凡諸擧行。殆不成樣。守僕則義烈宮守僕。比諸他宮廟。額數過多。其中二名。移屬本宮。使令四名。以戶料兵布差定。以爲使役之地。廟社各有奴婢給代。以補署中公用之需。而本宮則尙無區劃。戶曹奴婢中各一百口劃付。而就均廳給代條。直爲輸送之意。定式施行。何如。上曰。依爲之。移付守僕窠。無端區處。亦宜軫念。令該曹爲先加出二窠。自今朔給料布。而移付二窠有闕。次次勿補。設或差代。該曹據此陳稟事。申明分付。可也。出擧條上曰。本宮凡節。何時稍成貌樣乎。民始曰。宮令則未通淸之人。直長奉事則皆是蔭官。故凡於看檢。不無疎虞之端矣。上曰。戶禮判。時時看檢。可也。華鎭曰。臣等兼帶提調之職。凡所看檢。何可泛忽乎。上曰。自內殿宇。修葺已久。故傾圮之處甚多之中。且經今夏潦雨。以至頹壓之境。戶判率匠手。審視料量。其姑爲支撑之道。可矣。華鎭曰。當依下敎爲之矣。上曰。空闕之年久頹圮。不是異事。甲申以後十四五年之間。還御此闕。其時雖或修葺。安得無頹落之患乎。命善曰。移御之時。日期促迫。故略略修葺。而不能詳密矣。上曰。光明殿亦至頹壓之境矣。華鎭曰。然矣。上曰。吏曹頹圮處。皆爲修葺乎。華鎭曰。果已修治。而中學大廳之頹壓者。今方修理矣。上曰。誰爲董役乎。華鎭曰。本曹計士輩果爲看檢矣。上曰。兵判之職務煩劇。兼帶判金吾之任。許遞。可也。命善曰。判義禁李命植。藝文提學李性源。本職俱是劇務。兼帶不無相妨。竝姑許遞。何如。上曰。依爲之。出擧條命善曰。日前臣伏見海西密啓。而未及見政院抄錄。故有論稟之命。而不能詳陳矣。福源曰。臣意則窩主未施當律。而今番罪囚。此是種下之種。直施當律。不無輕重之別。故所陳論稟。與領相所見有異矣。上曰。卿之所見。果如予意矣。命善曰。窩主旣未施當律。故凶逆層生。變怪百出。一番大懲創。然後此等凶徒。庶可知畏。且今番罪囚。雖是差輕於窩主。而渠旣以逆律遲晩。則不可以前日之緩恕。又爲歇治矣。上曰。申炡。可謂凶獰矣。景莘堂凶言之外。其他妖惡之供。不一其端。而至於初不知能賊之逆節云者。尤極凶憯矣。命善曰。然矣。上曰。今則罪囚至於十九人。而朴瑞集則自分必死。終始抵賴。極爲凶獰。而權瑢之巧惡。抑爲其次矣。命善曰。非但瑞集之凶獰。罪人李宗弼。以己卯名賢事。比於渠輩。而其爲說。極爲凶悖矣。上曰。其時監司判官及平山府使。不可謂無罪矣。罪人旣是鞫囚。則減死發配之際。何可尋常視之。使之任其行止。有若平人然乎。畢竟竄配之律。難可免矣。命善曰。聖敎誠然。而待其査事之畢。處分。似好矣。上曰。湖西事。未得端緖。無以究覈。誠爲可悶。若以凶賊之招。一一捉囚。則不無橫罹之弊矣。福源曰。所謂名以李沈之施以惡刑。誠過矣。命善曰。按査頗久。未得根柢。此實可悶。罪囚中初不襯緊者。次次放釋。此眞聖德事矣。上曰。獄囚之按査得宜。啓聞之文法詳審。錦伯可謂善爲之矣。命善曰。然矣。而前在北伯時。亦有善治之名矣。上曰。重遂有病云。然否。命植曰。有瘇病。而今則快蘇云矣。上曰。解枷乎。命植曰。夜枷而晝解矣。上曰。今則無徑斃之慮耶。有隣曰。姑無是慮矣。上曰。都事中誰今看檢乎。命植曰。今則一人不獨主掌。而次次輪回矣。命善曰。判府事。以子壻之蒙恩。惶感無地矣。上曰。此大臣事。是何等勤勞也。自昨年長在藥院。可謂日日直宿矣。大臣之子。今日入來否。命善曰。有相避之端。而姑未相換。故不爲來待矣。上曰。今日政相換。可也。命書傳敎曰。政官牌招開政。善復曰。鳥銃火藥鉛丸等物。乃是軍器。故朝家定制。不得私自賣買。若捉潛賣之類。則移捕廳。依律文勘罪。各道各邑。有貿藥之事。論報武庫受題後。西北兩道契人。依例發賣。卽是不易之典。近來奸細輩。品劣之火藥。減價私賣。外邑下輩。貪利貿去。非但藥品之無用。令甲日漸解弛。出擧條自備局嚴飭各道監兵水營。申明舊典似好。故敢達矣。上曰。依爲之。出擧條華鎭曰。奉朝賀月致。有地方官傳致之命。而取考前例。則元無自地方官輸送之例。何以爲之乎。上曰。待月廩領受之時。輸送本家。亦爲無妨。今日內以草記爲稟。可也。上曰。寶鑑跋文。今已釐正乎。昌聖曰。未及釐正矣。昌聖曰。奉朝賀未知規例。而不欲列書編輯人姓名矣。向日筵席經稟之後。始爲覺悟。今方載錄。而伏未知。以何板本刊出乎。上曰。從便爲之。可也。顧謂領相曰。奉朝賀之文華才識。非不嘉尙。而此等之論。實爲未通矣。玉冊文撰進。皆書臣隣之名。亦安於太室。今此寶鑑。以列書撰進之諸臣爲壓尊之端者。豈非過乎。昌聖曰。近來竄配之夥然。實爲可悶。然而以軍器等事。移送本曹者。則不可不依律竄配矣。上曰。唯。昌聖曰。臣方待罪京畿句管。而今年畿甸。最爲失稔之中。南水兩邑尤甚。小民已有流散者。皆以爲秋事旣無可望。東北方爲大登。故乃以取食之計。作此持瓢之行云。卽景如此。來頭可知。與其招集於旣散之後。曷若懷綏於未去之前乎。臣謂另飭道臣及該邑守令。各別曉諭。宣布德意。俾卽還集安堵之地。至於勞徠之道。亦須誠心爲之。向來東北流民安集之時。爲守令者。或別遣吏校。移文推捉。殆同追捕者。然不免搔擾之弊端。殊乖懷保之聖意。今番切勿定限督迫。宜思某條善處。然後方有申飭之實效。竝以此意。措辭行會。何如。上曰。依爲之。卿之所奏。實爲目下切急之務。自廟堂。以此意措辭。各別嚴飭該道臣處。如不悉心安集。致有從後現發之擧。自道伯以至守宰。當別樣有處分。南水兩邑。雖以最尤甚之故。有此傳說之入耳。外此道內諸邑。太半是尤甚。流民之散四。亦足反隅。一體嚴飭之意。行會。可也。出擧條上曰。初不代播。晩爲移秧。竟遭歉歲。農民事誠可怪矣。民始曰。地形高燥處。雖爲代播。而其卑濕處則節序雖晩。不得不移種云矣。命善曰。今年穡事。畿甸最歉。而畿甸之中。南陽爲尤甚。接濟安集之責。專在於守令。而聞府使姜游。近以身病。多有廢衙之時云。今姑改差。令該曹各別擇差。何如。上曰。依爲之。出擧條上曰。有可合此任者乎。性源曰。武弁中或有其人矣。上曰。誰也。性源曰。堂上中有可合人。而倉卒之際。未知其誰某也。敬懋曰。本營當年條軍保米布。今當發關知委新捧。而近來外邑擧行。漸就解弛。木品之升尺麤短。米色則麤糲。不合軍餉。今年則綿農稍登。木則錢布參半。必準升尺。米則擇捧精白。各趁期限上納。而如有過限或防納之弊。則當該守令依事目論責之意。出擧條。申飭。何如。上曰。依爲之。出擧條邦一曰。新營十一月當上番軍。當徵於嶺南。而前以嶺南告歉。禁營上番軍。有姑勿徵番之下敎。故以洪忠道軍替徵矣。今則事在秋成之後。依例徵番於嶺南乎。徵番之期不遠。故敢此仰達矣。上曰。嶺南年事。何如云耶。命善曰。似當設賑者。不過十餘邑。而其他諸邑。稍勝於前年云矣。上曰。將臣所見。何如。善復曰。他道軍兵之替番。亦多有弊。向時禁營軍之停番。出是纔經賑濟之餘。而御營軍則在於秋成之後。臣意則依例徵番於嶺南。似好矣。敬懋曰。御營廳徵番。異於向時臣營之事。秋成之後。依例徵番。恐不可已矣。上曰。然則依例徵番。擧條則置之。可也。邦一曰。本營前郞廳鄭淵淳。時在罷散中。何以爲之乎。上曰。當敍用。使之察任。可也。命書榻敎曰。侍從堂上堂下。違牌坐罷人。竝敍用。又命書榻敎曰。臺諫前望單子入之。上曰。宋潭之近不擬望久矣。大抵此等之人。其於淸顯之官。則姑未知如何。而閑司漫職。亦從而一不擧擬。此事不可不一番消詳而處之矣。命善曰。見今所存者。不過十餘人。而外任則近來多有已經者矣。上曰。吏判旣已入侍。以此筵話。議于大臣。一番稟處。可也。命書榻敎曰。新除授臺諫牌招。上曰。李祖源累次違牌何也。命善曰。渠有所遭而然矣。上曰。以前日李養鼎事。如是違牌乎。命善曰。然矣。上曰。大臣事。實爲可悶。事當停啓。則卽爲停啓。可也。事當連啓。則卽爲連啓。可也。而臺啓一發。時日遲久。停連之間。尙無動靜。臺臣之事。可謂得其體乎。臺體所在。如不當停啓。則或改措辭。或改律名。而新啓舊啓之間。事當速卽了當。不可如是延拖矣。予之此言。非欲使臺臣停啓而然。爲臺體重惜之意也。臺臣承牌入來。政院以此說及。玉堂亦已入參筵席。此等說話必當聞知。亦爲傳及於臺臣。可也。以前諫長事言之。旣竄旋放。事涉戲劇。故姑未處分。然而其竄配豈至於久乎。命善曰。聖敎至當。停連之間。似有公論矣。命植曰。沈念祖。渠有老親。而竄配以後。無所依賴云。其情狀可矜矣。上曰。沈念祖子。是兵判之孫壻乎。命植曰。然矣。上曰。然則兵判隨事顧恤。可也。命植曰。前五衛將金和中姜德輝。所當單付樞銜。而前旣付銜。今則似當置之矣。上曰。唯。上曰。西北年事。至於大登云。然否。命善曰。然矣。福源曰。西北俱爲豐登。而北則稍優於西云矣。上曰。道科事。何以爲之乎。旣有傳敎。不可不設行。而迨秋爲之。無乃促迫乎。命善曰。待明春設行。似當便好矣。福源曰。本道各陵。奉審頗久。從速奉審。似好矣。上曰。今秋奉審。可也。上曰。奉審之行。幾日回還乎。命善曰。將至一朔之久矣。上曰。此行不過咸興乎。命善曰。然矣。上曰。道科試官。差以文任乎。命善曰。例則然矣。而時無文任。則以正卿中可合人差遣矣。尙淳曰。臣非文任。而前行道科時。以陛擢正卿。待罪考試矣。上曰。此行有何壯觀乎。尙淳曰。果有之矣。上曰。不登名樓之人。雖有壯觀。安得有其樂也。明吉等邑。卿皆遍覽乎。尙淳曰。復命時急。未果歷覽矣。上曰。如有騷致。則復命雖曰時急。豈無遍歷之暇乎。尙淳曰。此則臣果無騷致而然矣。上曰。頃日訓將事。誠過矣。至於明燈燃燭。陪立羅卒之境。卿等聞此。必當大驚矣。命善曰。初不知某事。故臣果驚怯罔措。而畢竟詳聞之後。心乃小解矣。上曰。卿等見右相乎。命善曰。臣果見之矣。上曰。卿等之外。有誰見之乎。命善曰。臣之往見時。吏判亦爲來見矣。有隣有慶等曰。臣等亦皆往見矣。上曰。祭享獻官。差以將臣。古有是例。各陵則或以曾經閫帥。曾經承旨之人差遣爲好。而此不必每每如此。如寒食秋夕祭官苟艱時。依此差遣。宜矣。且聞蔭官中如戶惠郞。每差於近陵。今番則戶惠郞差送遠陵。無器具官員。近差。可矣。大抵宗班儀賓。則凡於差祭。勿拘品秩。自有定規。至若三品官當差之祭。或以正卿差出。實非古例。此後則本曹絶勿如是擧行。可也。性源曰。當依下敎爲之矣。上曰。陞品一事。不可不變通矣。李延伋。以領相之同榜。尙未陞品。此豈成說乎。吏判勿爲泛聽。趁此大臣諸堂之會。互相商確。定出規式。可矣。民始曰。虎皮之藏諸賑廳者。多至朽腐之境。此是不善看守之致。所存者不過三十餘張。而不可不移置他廳。日後藏置。當於何處乎。善復曰。軍門分用。事當爲好。而使之日後進排。則誠難事矣。上曰。藏諸軍門。則必無朽腐之慮。分給三軍門。俾當日後之應用。可也。命退。諸臣以次退出。